Il-mexxej tal-Oppożizzjoni fir-Russja, Alexei Navalny jinsab mitluf minn sensih fl-isptar wara li allegatament ġie ivvelenat. Il-kelliema għall-Oppożizzjoni, Kira Yarmysh qalet fuq Twitter li Navalny li jikkampanja kontra l-korruzzjoni, ħassu ma jiflaħx waqt titjira u l-ajruplan għamel inżul ta' emerġenza f'Omsk. Żiedet tgħid li jissuspettaw li Navalny li għandu 44 sena, ġie ivvelenat b'xi sustanza li tħaltet mat-tè. Alexei Navalny jikkritika ħafna lill-President Russu Vladimir Putin. F'Ġunju huwa ddeskriva l-vot fuq ir-riformi kostituzzjonali bħal kolp u ksur tal-kostituzzjoni. Ir-riformi jippermettu lil Putin biex iservi żewġ mandati oħra fil-kariga ta' President.